# STARPTAUTISKĀ AGROEKOLOĢIJAS FORUMA DEKLARĀCIJA

**Njeleni [*Nyéléni*], Mali**

**2015. gada 27. februārī**

Mēs esam delegāti, kas pārstāv dažādas pārtikas sīkražotāju un patērētāju organizācijas un starptautiskās kustības, tajā skaitā zemniekus, pirmiedzīvotājus un kopienas (tostarp medniekus un ievācējus), ģimenes saimniecību locekļus, lauka strādniekus, lopkopjus, zvejniekus un pilsētu iedzīvotājus. Dažādās nozares, ko pārstāv mūsu organizācijas, kopā saražo apmēram 70 % no cilvēces patērētās pārtikas. Tās ir galvenās globālās ieguldītājas lauksaimniecībā, kā arī galvenās darbavietu un iztikas nodrošinātājas pasaulē.

No 2015. gada 24. līdz 27. februārim mēs esam pulcējušies šeit, Njeleni centrā Selengē [*Sélingué*], Mali, lai panāktu vienotu izpratni par agroekoloģiju kā pamatelementu pārtikas apgādes suverenitātes veidošanā un izstrādātu kopīgas stratēģijas agroekoloģijas veicināšanai un tās pasargāšanai no savtīgas izmantošanas. Mēs esam pateicīgi Mali iedzīvotājiem, kas uzņēmuši mūs šajā skaistajā zemē. Mali iedzīvotāji ar savu piemēru ir apliecinājuši, ka mūsu dažādo zināšanu dialoga pamatā ir cieņpilna ieklausīšanās un kopīgu lēmumu kolektīva veidošana. Mēs paužam solidaritāti ar Mali brāļiem un māsām, kas cīnās – reizēm pat ziedojot dzīvību –, lai aizstāvētu savas teritorijas no pēdējiem zemes sagrābšanas mēģinājumiem, no kuriem cieš tik daudzas no mūsu valstīm. Agroekoloģija nozīmē to, ka mēs esam vienoti vienā dzīves ratā un ka mums ir jāvienojas arī cīņā pret zemes sagrābšanu un mūsu kustību kriminalizāciju.

## BALSTOTIES PAGĀTNĒ, RAUGOTIES NĀKOTNĒ

Mūsu tautas, nozares, organizācijas un kopienas jau ir panākušas ļoti daudz, definējot pārtikas apgādes suverenitāti kā simbolu kopīgai cīņai par taisnīgumu un kā plašāku ietvaru agroekoloģijai. Mūsu senču ražošanas sistēmas ir attīstījušās gadu tūkstošu gaitā, un pēdējo 30–40 gadu laikā tās ir sākts dēvēt par “agroekoloģiju”. Agroekoloģija ietver sekmīgu praksi un ražošanu, tajā ir iesaistīti horizontālie (lauksaimnieks lauksaimniekam) un teritoriālie procesi, kā arī mācību centri, un mēs esam attīstījuši sarežģītas teorētiskas, tehniskas un politiskas konstrukcijas.

Daudzi no mums 2007. gadā šeit, Njeleni, pulcējās Pārtikas apgādes suverenitātes forumā, lai stiprinātu mūsu savstarpējās saites, paplašinātu un padziļinātu izpratni par pārtikas apgādes suverenitāti, veidojot mūsu dažādajām nozarēm kopīgas konstrukcijas. Tāpat mēs esam pulcējušies šeit, 2015. gada Agroekoloģijas forumā, lai bagātinātu agroekoloģiju gan dialogā starp dažādiem pārtikas ražotājiem, gan dialogā ar patērētājiem, pilsētu iedzīvotājiem, sievietēm, jauniešiem un citiem. Šodien mūsu kustības, kas globālā un reģionālā līmenī tiek organizētas Starptautiskajā Pārtikas apgādes suverenitātes plānošanas komitejā [*International Planning Committee for Food Sovereignty* – *IPC*], ir spērušas jaunu vēsturisku soli.

Mūsu dažādie sīksaimniecību pārtikas ražošanas veidi, kas balstīti uz agroekoloģijas principiem, rada vietējās zināšanas, veicina sociālo taisnīgumu, sekmē identitāti un kultūru, kā arī stiprina lauku apvidu ekonomisko dzīvotspēju. Mums izvēloties veikt agroekoloģisku ražošanu, sīksaimniecības aizstāv mūsu godu.

## PĀRVAROT VAIRĀKAS KRĪZES

Agroekoloģija ir atbilde, kā pārveidot un salabot mūsu uz materiāliem labumiem orientēto pārtikas sistēmu un lauku vidi, ko izpostījusi rūpnieciskā pārtikas ražošana un tās tā sauktā “zaļā” un “zilā revolūcija”. Mēs uzskatām agroekoloģiju par galveno pretestības veidu cīņā pret ekonomikas sistēmu, kas peļņu vērtē augstāk par dzīvību.

Korporatīvais modelis ražo pārmērīgi daudz pārtikas, kas mūs indē, iznīcina augsnes auglību, izraisa atmežošanu lauku teritorijās, ūdens piesārņojumu, okeānu paskābināšanos un zvejniecības bojāeju. Svarīgi dabas resursi ir tikuši komercializēti, un pieaugošās ražošanas izmaksas mums liek pamest savu zemi. Lauksaimnieku izaudzētās sēklas tiek nozagtas un pārdotas mums atpakaļ par nesamērīgām cenām, no tām tiek audzētas šķirnes, kas atkarīgas no dārgiem un piesārņojumu izraisošiem agroķīmiskiem līdzekļiem. Rūpnieciskā pārtikas sistēma ir viens no galvenajiem daudzo klimata, pārtikas, vides, sabiedrības veselības un citu krīžu izraisītājiem. Šīs krīzes vēl vairāk saasina brīvās tirdzniecības un uzņēmumu ieguldījumu nolīgumi, vienošanās, kas izšķir ieguldītāju un valstu strīdus, un tādi viltus risinājumi kā oglekļa tirgus, pieaugošā zemes un pārtikas finansializācija u. c. Agroekoloģija pārtikas apgādes suverenitātes ietvaros piedāvā mums kopīgu ceļu izkļūšanai no šīm krīzēm un tālākai virzībai.

## AGROEKOLOĢIJA KRUSTCELĒS

Rūpnieciskā pārtikas sistēma sāk izsmelt savu produktivitātes un peļņas potenciālu tādu pretrunu dēļ kā augsnes noārdīšanās, pret herbicīdiem izturīgas nezāles, noplicināti zvejniecības resursi, kaitēkļu un slimību izpostīti monokultūru stādījumi, un arvien vairāk kļūst redzamas šīs sistēmas negatīvās sekas, kas izpaužas kā siltumnīcefekta gāzu emisijas un kā veselības krīze uztura nepietiekamības, aptaukošanās, diabēta, resnās zarnas slimību un vēža dēļ, ko izraisījis rūpnieciski ražotas un neveselīgas pārtikas lielais patēriņš uzturā.

Iedzīvotāju spiediens ir licis lielam skaitam daudzpusēju iestāžu, valdību, universitāšu, pētniecības centru, dažādu NVO, uzņēmumu u. c. beidzot atzīt “agroekoloģiju”. Tomēr tie ir centušies agroekoloģiju pārdefinēt kā šauru tehnoloģiju kopumu, piedāvāt dažus instrumentus, kuri šķietami mazina rūpnieciskās pārtikas ražošanas ilgtspējas krīzi, vienlaikus neapšaubot esošās spēka struktūras. Šādai agroekoloģijas izmantošanai ar mērķi spodrināt rūpniecisko pārtikas sistēmu, tajā pašā laikā klāstot tukšus vārdus vides jautājumu diskursā, ir dažādi apzīmējumi, tostarp “klimata ziņā vieda lauksaimniecība”, “ilgtspējīga” vai “ekoloģiska intensifikācija”, “organiskas” pārtikas rūpnieciskā ražošana, audzējot monokultūras, u. c. Mūsu izpratnē tā nav agroekoloģija, mēs to nepieņemam un cīnīsimies, lai atmaskotu un aizkavētu šo melīgo agroekoloģijas piesavināšanos.

Reāli risinājumi klimata, uztura nepietiekamības un citu krīžu pārvarēšanai neradīsies no *atbilstības* rūpnieciskajam modelim. Mums tas ir *jāpārveido* un jāveido pašiem savas vietējās pārtikas sistēmas, kas starp laukiem un pilsētām radītu jaunas saites, balstītas uz patiesi agroekoloģisku pārtikas ražošanu, ko veic zemnieki, amatierzvejnieki, lopkopji, pirmiedzīvotāji, pilsētu lauksaimnieki u. c. Mēs nevaram ļaut agroekoloģijai kļūt par rūpnieciskās pārtikas ražošanas modeļa instrumentu: mēs to uzskatām par nozīmīgāko šā modeļa *alternatīvu* un par līdzekli pašreizējās pārtikas ražošanas un patērēšanas *pārveidei* tā, lai labumu gūtu gan cilvēce, gan Māte Zeme.

## MŪSU KOPĪGIE AGROEKOLOĢIJAS PĪLĀRI UN PRINCIPI

**Agroekoloģija ir dzīvesveids un Dabas valoda**, ko mēs mācāmies kā Dabas bērni. Tā nav tikai tehnoloģiju vai ražošanas prakses kopums. Agroekoloģiju nevar īstenot vienādi visās teritorijās. Drīzāk tās pamatā esošie principi, kas var būt līdzīgi mūsu daudzveidīgajās teritorijās, var tikt un tiek praktiski piemēroti ļoti daudzos dažādos veidos, katrā nozarē tiem piešķirot vietējās realitātes un kultūras nianses, taču vienmēr cienot Māti Zemi un mūsu kopējās, vienotās vērtības.

**Agroekoloģijas ražošanas prakse (piemēram, starpkultūru audzēšana, tradicionālā zveja un klejotājlopkopība, kultūraugu, koku, mājlopu, zivju, kūtsmēslu, komposta, vietējo sēklu un dzīvnieku šķirņu u. c. iekļaušana) ir balstīta uz tādiem ekoloģiskiem principiem kā dzīvas augsnes veidošana, uzturvielu otrreizēja pārstrāde, bioloģiskās daudzveidības dinamiska pārvaldība un energotaupība visos līmeņos.** Agroekoloģija krasi samazina tādu ārējo resursu izmantošanu, kuri jāiegādājas no rūpnieciskiem avotiem. Agroekoloģija nepieļauj nekādu agrotoksisku vielu, mākslīgo hormonu, ĢMO vai citu bīstamu jaunu tehnoloģiju izmantošanu.

**Teritorijas ir viens no agroekoloģijas pamatpīlāriem.** Tautām un kopienām ir tiesības saglabāt garīgās un materiālās attiecības ar savu zemi. Tām ir tiesības nostiprināt, attīstīt, kontrolēt un atjaunot savas ierastās sociālās struktūras un gan politiskā, gan sociālā ziņā pārvaldīt savu zemi un teritorijas, tostarp zvejas vietas. Tas nozīmē tautu un kopienu likumu, tradīciju, paražu, īpašumtiesību sistēmu un institūtu pilnīgu atzīšanu, kā arī tautu pašnoteikšanās un autonomijas atzīšanu.

**Kolektīvās tiesības un piekļuve kopējām vērtībām ir agroekoloģijas pamatpīlārs.** Mums ir kopīga piekļuve teritorijām, kas ir mājvieta daudzām dažādām līdzgaitnieku grupām, mums ir sarežģītas ierastās sistēmas piekļuves regulēšanai un konfliktu novēršanai, un mēs vēlamies tās saglabāt un stiprināt.

**Mūsu tautu dažādās zināšanas un zināšanu apguves veidi ir agroekoloģijas pamats**. Mēs pilnveidojam zināšanu apguves veidus, izmantojot to savstarpējo dialogu [*diálogo de saberes*]. Mūsu mācīšanās procesi ir horizontāli, un mēs mācāmies cits no cita, pamatojoties uz tautas izglītību. Mācīšanās notiek mūsu pašu mācību centros un teritorijās (lauksaimnieki māca lauksaimniekus, zvejnieki māca zvejniekus utt.), kā arī noris paaudžu pieredzes apmaiņa starp jauniešiem un vecāka gadagājuma cilvēkiem. Agroekoloģija ir attīstījusies, izmantojot mūsu pašu inovācijas, pētniecību, kultūraugu un mājlopu selekciju un audzēšanu.

**Mūsu pasaules uzskata pamatā ir nepieciešamais līdzsvars starp dabu, visumu un cilvēkiem**. Mēs apzināmies, ka, būdami cilvēki, mēs esam tikai daļa no dabas un visuma. Mums ir kopīga garīgā saikne ar savu zemi un dzīvības tīklu. Mēs mīlam savu zemi un savas tautas, un bez šīs mīlestības nav iespējams aizstāvēt agroekoloģiju, cīnīties par savām tiesībām vai pabarot pasauli. Mēs noraidām jebkādu dzīvības formu komercializāciju.

**Ģimenes, kopienas, kolektīvi, organizācijas un kustības ir auglīgā augsne, kurā uzplaukst agroekoloģija**. Kolektīva pašorganizēšanās un rīcība ļauj paplašināt agroekoloģijas mērogu, veidot vietējas pārtikas sistēmas un stāties pretim pārtikas sistēmas korporatīvas kontroles mēģinājumiem. Būtisks elements ir tautu, lauku un pilsētu iedzīvotāju savstarpēja solidaritāte.

**Agroekoloģijas autonomija novērš globālo tirgu kontroli un veido kopienu pašpārvaldi**. Tas nozīmē, ka mēs samazinām ārēji iegādāto resursu izmantošanu. Lai to panāktu, nepieciešama tirgus pārveide, kas balstītos uz solidāras ekonomikas principiem, kā arī atbildīgas ražošanas un patēriņa ētiku. Tas veicina tiešas, taisnīgas un īsas izplatīšanas ķēdes. Agroekoloģija ietver pārredzamas attiecības starp ražotājiem un patērētājiem un ir balstīta uz kopēju risku un ieguvumu solidaritāti.

**Agroekoloģija ir politiska; tā liek mums apšaubīt un pārveidot varas struktūras sabiedrībā.** Sēklu, bioloģiskās daudzveidības, zemes un teritoriju, ūdeņu, zināšanu, kultūras un kopējo vērtību kontroli ir nepieciešams nodot tiem, kas baro pasauli.

**Sievietes un viņu zināšanas, vērtības, redzējums un līderība ir būtisks attīstības virzītājspēks**. Migrācijas un globalizācijas ietekmē sieviešu darba apjoms pieaug, taču sievietēm piekļuve resursiem ir daudz mazāka nekā

vīriešiem. Pārāk bieži sieviešu darbs netiek ne atzīts, ne novērtēts. Lai izmantotu visu agroekoloģijas potenciālu, ir jābūt vienlīdzīgai varas, uzdevumu, lēmumu pieņemšanas un atalgojuma sadalei.

Jaunieši un sievietes ir agroekoloģijas attīstības primārais sociālais pamats. **Agroekoloģija jauniešiem var nodrošināt īpašus apstākļus, lai tie dotu ieguldījumu sociālajā un ekoloģiskajā pārveidē, kas pašlaik noris daudzās mūsu sabiedrībās.** Jauniešu pienākums ir nest tālāk kolektīvās zināšanas, ko viņi iemācījušies no saviem vecākiem, vecāka gadagājuma cilvēkiem un senčiem. Viņi ir agroekoloģijas virzītāji nākamajās paaudzēs. Agroekoloģijai jāveido teritoriāla un sociāla dinamika, kas rada iespējas lauku jauniešiem un augsti vērtē sieviešu līderību.

## STRATĒĢIJAS

**I. Veicināt agroekoloģisko ražošanu, izmantojot politiku, kas:**

* 1. ir teritoriāla un vienota pieejā sociālajiem, ekonomiskajiem un dabas resursu jautājumiem;
  2. nodrošina piekļuvi zemei un resursiem, lai veicinātu pārtikas sīkražotāju ilgtermiņa ieguldījumus;
  3. nodrošina iekļaujošu un atbildīgu pieeju resursu pārvaldībai, pārtikas ražošanai, valstu iepirkumu politikām, pilsētu un lauku infrastruktūrai, kā arī pilsētplānošanai;
  4. veicina decentralizētus un patiesi demokratizētus plānošanas procesus kopīgi ar attiecīgajām pašvaldībām un iestādēm;
  5. veicina atbilstošus veselības un sanitārijas noteikumus, kas nediskriminē agroekoloģiju praktizējošus pārtikas sīkražotājus un neliela apjoma pārstrādātājus;
  6. veicina tādu politiku, kas integrētu agroekoloģijas un tradicionālās medicīnas veselības un uztura aspektus;
  7. nodrošina lopkopjiem piekļuvi ganībām, migrācijas ceļiem un ūdens avotiem, kā arī mobilajiem pakalpojumiem, piemēram, veselības aprūpei, izglītībai un veterinārajiem pakalpojumiem, kas balstīti uz tradicionālo praksi un atbilst tai;
  8. nodrošina paražu tiesības uz koplietošanas zemi; nodrošina tādu sēklu politiku, kas garantē zemnieku un pirmiedzīvotāju kolektīvās tiesības izmantot, audzēt, selekcionēt un pārdot savas sēklas, kā arī mainīties ar tām;
  9. piesaista jauniešus un atbalsta viņu pievienošanos agroekoloģiskai pārtikas ražošanai, stiprinot piekļuvi zemes un dabas resursiem un nodrošinot taisnīgus ienākumus, zināšanu apmaiņu un nodošanu;
  10. atbalsta agroekoloģisku ražošanu pilsētās un piepilsētās;
  11. aizsargā kopienu tiesības nodarboties ar savvaļas zveju, medībām un vākšanu savos tradicionālajos apgabalos un veicina teritoriju ekoloģisko un kultūras atjaunošanu līdz to agrākajai pārpilnībai;
  12. īsteno politiku, kas nodrošina zvejnieku kopienu tiesības;
  13. īsteno Pasaules Pārtikas nodrošinājuma komitejas īpašumtiesību pamatnostādnes [*Tenure Guidelines*] un Apvienoto Nāciju Pārtikas un lauksaimniecības organizācijas (*FAO*) sīkzvejas pamatnostādnes [*Small-Scale Fisheries Guidelines*];
  14. izstrādā un īsteno politiku un programmas, kas nodrošina tiesības uz cienīgu dzīvi lauku strādniekiem, tostarp patiesu agrāro reformu un apmācību agroekoloģijā.

## II. Dalīties ar zināšanām

1. Horizontālā zināšanu apmaiņa (zemnieks zemniekam, zvejnieks zvejniekam, lopkopis lopkopim, patērētājs un ražotājs u. c.) un zināšanu apmaiņa starp paaudzēm un dažādām tradīcijām, tostarp apmaiņa ar jaunām idejām. Sievietes un jaunieši ir jānosaka par prioritārām grupām.
2. Tautu kontrolētas pētniecības programmas, mērķi un metodes.
3. Sistematizēta pieredze, lai mācītos no vēsturiskās atmiņas un balstītos uz to.

## III. Atzīt sieviešu centrālo lomu

1. Cīnīties par vienlīdzīgām sieviešu tiesībām ikvienā agroekoloģijas jomā, tostarp attiecībā uz darba ņēmēju un darba tiesībām, piekļuvi kopējām vērtībām, tiešu piekļuvi tirgum un kontroli pār ienākumiem.
2. Sievietes ir jāiekļauj pilnīgi visos programmu un projektu posmos, sākot no agrīnās formulēšanas līdz plānošanai un piemērošanai, un jāiesaista lēmumu pieņemšanā.

## IV. Veidot vietējās ekonomikas

1. Veicināt vietējo produktu noietu vietējos tirgos.
2. Sekmēt alternatīvu finanšu infrastruktūru, institūciju un mehānismu attīstību, lai atbalstītu gan ražotājus, gan patērētājus.
3. Pārveidot pārtikas tirgu, dibinot jaunas solidāras attiecības starp ražotājiem un patērētājiem.
4. Vajadzības gadījumā attīstīt saikni starp solidāras ekonomikas pieredzi un līdzdalības garantiju sistēmām.

## V. Pilnveidot un izplatīt mūsu agroekoloģijas redzējumu

1. Izstrādāt mūsu agroekoloģijas redzējuma komunikācijas plānu.
2. Veicināt agroekoloģijas veselības aprūpes un uztura aspektus.
3. Sekmēt agroekoloģijas teritoriālo pieeju.
4. Veicināt praksi, kas ļaus jauniešiem arī turpmāk nodrošināt mūsu agroekoloģijas redzējuma pastāvīgu atjaunošanos.
5. Popularizēt agroekoloģiju kā galveno līdzekli, lai samazinātu pārtikas izšķērdēšanu un zudumu pārtikas sistēmā.

## VI. Veidot alianses

1. Konsolidēt un stiprināt esošās alianses, piemēram, ar Starptautisko Pārtikas apgādes suverenitātes plānošanas komiteju (*IPC*).
2. Paplašināt mūsu aliansi ar citām sociālām kustībām un publiskām pētniecības organizācijām un iestādēm.

## VII. Aizsargāt bioloģisko daudzveidību un ģenētiskos resursus

1. Aizsargāt, cienīt un nodrošināt bioloģiskās daudzveidības pārvaldību.
2. Atgūt kontroli pār sēklām un reproduktīvo materiālu un īstenot ražotāju tiesības izmantot un pārdot pašu audzētās sēklas un dzīvnieku šķirnes, kā arī mainīties ar tām.
3. Nodrošināt, lai zvejnieku kopienām būtu galvenā loma jūras un iekšzemes ūdensceļu kontrolē.

## VIII. Pazemināt planētas temperatūru un pielāgoties klimata pārmaiņām

1. Nodrošināt, lai starptautiskās institūcijas un valdības atzītu agroekoloģiju tā, kā tā definēta šajā dokumentā – kā galveno risinājumu cīņā ar klimata pārmaiņām un pielāgošanos tām –, nevis kā “klimata ziņā viedu lauksaimniecību” vai kā kādu citu agroekoloģijas viltus versiju.
2. Identificēt, dokumentēt un dalīties ar to vietējo agroekoloģijas iniciatīvu labo pieredzi, kas vērstas uz klimata pārmaiņu risināšanu.

## IX. Nosodīt un apkarot korporāciju un institūciju centienus ierobežot agroekoloģiju

1. Apkarot korporāciju un institūciju centienus izmantot agroekoloģiju kā līdzekli, lai popularizētu ĢMO, citus viltus risinājumus un bīstamas jaunās tehnoloģijas.
2. Atmaskot korporāciju savtīgās intereses, kas slēpjas aiz tādiem tehniskiem uzlabojumiem kā klimata ziņā vieda lauksaimniecība, ilgtspējīga intensifikācija un rūpnieciskās akvakultūras “sīka reglamentēšana”.
3. Apkarot agroekoloģijas sniegto ekoloģisko ieguvumu komercializāciju un finansializāciju.

Mēs esam veidojuši agroekoloģiju, izmantojot daudzas iniciatīvas un pārvarot daudzas grūtības. Mēs esam tiesīgi vadīt tās virzību arī turpmāk. Politikas veidotāji nevar virzīties uz priekšu agroekoloģijas jomā bez mums. Viņiem ir jāievēro un jāatbalsta mūsu agroekoloģiskie procesi, nevis jāturpina atbalstīt spēkus, kas mums nes iznīcību. Mēs aicinām līdzcilvēkus pievienoties kopīgajam uzdevumam kolektīvi attīstīt agroekoloģiju kā daļu no mūsu tautu centieniem veidot labāku pasauli, tādu pasauli, kas būtu balstīta uz savstarpēju cieņu, sociālu taisnīgumu, vienlīdzību, solidaritāti un harmoniju ar mūsu Māti Zemi.